b'\n_START_ARTICLE_\nZmaj Lakotaj z Ljubljanskega gradu\n_START_PARAGRAPH_\nZmaj Lakotaj je literarni lik in pravljica o sedmih zmaj\xc4\x8dkih in njihovemu o\xc4\x8detu zmaju Lakotaju. Napisal jo je Janez Bitenc, ki je slovenski skladatelj za otroke.\n_START_SECTION_\nO avtorju\n_START_PARAGRAPH_\nJanez Bitenc, slovenski skladatelj, pedagog in publicist, se je rodil 25. oktobra 1925 v Ljubljani in umrl 4. februarja 2005 v Ljubljani._NEWLINE_Leta 1952 je diplomiral na Akademiji za glasbo v Ljubljani. Bitenc je za\xc4\x8detnik slovenske glasbe za otroke. Njegov glasbeni opus obsega preko 450 skladb. Napisal je pravljico Zmaj Lakotaj z Ljubljanskega gradu, prav tako pa tudi skladbo Zmaj Lakotaj. Njegova najbolj znana skladba pa je Ku\xc5\xbea pazi.\n_START_SECTION_\nO pravljici\n_START_PARAGRAPH_\nZgodba je sestavljena iz okvirne in osrednje zgodbe.\n_START_SECTION_\nOkvirna zgodba\n_START_PARAGRAPH_\nOkvirna zgodba govori o Zmaju Lakotaju in njegovih sedmih zmaj\xc4\x8dkih, ki so ostali brez mame. Nekega zgodnjega jutra, ko je namre\xc4\x8d zmajevka odfr\xc4\x8dala na Golovec po hrano za mladi\xc4\x8de, je na belem konju prijezdil junak s sulico in jo zabodel naravnost v srce. Na jasi pod Golovcem so skopali jamo in vanjo pokopali zmajevko. Vsako pomlad na njeni gomili zacvetejo kot kri rde\xc4\x8de ro\xc5\xbee. Tak\xc5\xa1ne ne rastejo nikjer na svetu, doma\xc4\x8dini jim pravijo zmajevke. Trgati pa si jih ne upa nih\xc4\x8de, ker imajo ostro trnje in pravijo, da je strupeno. Ko mame zmajevke ni bilo domov, so la\xc4\x8dni zmaji vre\xc5\xa1\xc4\x8dali dan in no\xc4\x8d, o\xc4\x8de zmaj pa je tolkel s svojim velikanskim repom. Mladeni\xc4\x8da, ki je pokon\xc4\x8dal zmajevko, so najprej pogostili ter slavili. Ko pa je pogumni vitez zvedel, da so mali zmaji ostali brez mame, ga je tako stisnilo pri srcu, da je odvrgel svojo sulico in od\xc5\xa1el neznano kam. Tam se je ob kruhu in vodi postil vse do smrti. O\xc4\x8de zmaj pa je skrbel za svoje mladi\xc4\x8de, kakor je znal. A bog ne daj, da bi sre\xc4\x8dal kak\xc5\xa1nega \xc4\x8dloveka. Zato je bila tudi Ljubljana v zgodnjih jutranjih urah tako prazna.\n_START_SECTION_\nOsrednja zgodba\n_START_PARAGRAPH_\nZa\xc4\x8dne se s pripovedjo o\xc4\x8deta Gregorju o zmaju Lakotaju in njegovih zmajih. O\xc4\x8de ga je namre\xc4\x8d opozoril, da gre lahko s svojim kozlom samo do grajskega gozda, dlje pa ne. Mladi pastir pa je od takrat naprej mislil samo na \xc4\x8drno luknjo, kjer je prebival stari zmaj s svojimi mladi\xc4\x8di. Naslednji dan pa je Gregor vseeno od\xc5\xa1el \xc5\xa1e naprej od gozda in tako pri\xc5\xa1el do zmaja in malih zmajev. Bili so la\xc4\x8dni, zato so mlademu pastirju naro\xc4\x8dili, kaj naj jim prinese za pod zob, da lahko sam ostane \xc5\xbeiv. Vsak od zmajev si je za\xc5\xbeelel nekaj hrane: prvi prepelico, drugi orehovo potico, tretji pe\xc4\x8denega pra\xc5\xa1i\xc4\x8da, \xc4\x8detrti kozla, peti petelina, o\xc4\x8de zmaj pa si je za\xc5\xbeelel sod vina. \xc5\xa0esti in sedmi zmaj pa sta spala v \xc4\x8drni luknji. Gregor je od\xc5\xa1el domov in se vrnil z vso hrano, ki so mu jo dali doma\xc4\x8di. Vsi so planili na svoje dobrote; v zameno za svojega kozli\xc4\x8dka, ki ga je Gregor imel tako rad, pa je zmaju prinesel ko\xc5\xa1aro rde\xc4\x8dih jagod. Ostalima dvema zmajema pa je dal sladko smetano, ki jo je pripravila Greg\xc4\x8deva babica. V zameno za hrano je veliki zmaj Gregcu ponudil pomo\xc4\x8d. Doma so Gregcu pripravili veliki sprejem, kasneje pa je \xc5\xa1e od zmaja dobil pismo, v katerem je pisalo, da lahko sedaj vedno pase svojega kozla na grajskem pobo\xc4\x8dju. Kmalu zatem so mali zmaji zapustili o\xc4\x8deta zmaja in od\xc5\xa1li po svetu. Ko pa so na grajski hrib privlekli top, ki je naznanjal nevarnost, je zaradi hrupa od\xc5\xa1el \xc5\xa1e zmaj Lakotaj. Od takrat zmaja in malih zmajev ni nih\xc4\x8de ve\xc4\x8d videl. V spomin nanje pa so upodobili zmaja v ljubljanskem mestnem grbu. \xc4\x8cez Ljubljanico pa so zgradili most in nanj postavili \xc5\xa1tiri bronaste zmaje, zato se imenuje zmajski most.\n_START_SECTION_\nKnji\xc5\xbeevni \xc4\x8das in prostor\n_START_PARAGRAPH_\nOsrednji del pravljice se dogaja nekega dne, ko se Gregor odlo\xc4\x8di iti dlje, kot mu je dovolil iti o\xc4\x8de - do zmaja Lakotaja. Pravljica se dogaja v Greg\xc4\x8devi hi\xc5\xa1i in na grajskem pobo\xc4\x8dju, kjer je prebival zmaj Lakotaj.\n_START_SECTION_\nKnji\xc5\xbeevne osebe\n_START_PARAGRAPH_\nGlavna knji\xc5\xbeevna oseba je Zmaj Lakotaj in njegovih sedem zmajev. Nastopajo pa \xc5\xa1e: Gregor, njegov o\xc4\x8de in mati. Zmaj je na za\xc4\x8detku predstavljen kot zlobna oseba, kasneje pa vidimo, da vendarle ni tako sebi\xc4\x8den. Njegovih sedem zmajev si \xc5\xbeeli samo hrane, med njimi pa sta dva, ki ves \xc4\x8das samo spita in sta brez skrbi. Gregor je mlad pastir, katerega radovednost vodi do \xc4\x8drne luknje. Njegov o\xc4\x8de ga ves \xc4\x8das svari, da ne sme iti predale\xc4\x8d, vendar so njegove besede zaman. Mati pa je dobrega srca, ki sinu priskrbi dobrote za zmaje.\n_START_SECTION_\nSimbol zmaja\n_START_PARAGRAPH_\nZmaj v pravljicah najve\xc4\x8dkrat simbolizira zlo. V tej pravljici ni tako. O\xc4\x8de zmaj ni tako trdosr\xc4\x8den - postane \xc5\xbealosten, ko se zave, da bo ostal sam. Prav tako svojo pomo\xc4\x8d ponudi mlademu pastirju. Zmaj v tej pravljici ima vlogo dobrega, nadnaravnega bitja. \xc5\xa0tevilo 7 (njegovih sedem mladi\xc4\x8dev) pa je pravlji\xc4\x8dno \xc5\xa1tevilo.'